36. schôdza NR SR - 10.deň - B. popoludní
Dátum: 2014-07-09
Poslanec: Tomanová, Viera (SMER - SD)
Druh vystúpenia: Vystúpenie v rozprave

30. Ďakujem pekne, pani predsedajúca. Vážené dámy poslankyne, vážení páni poslanci, ja tiež prichádzam s jedným pozmeňujúcim návrhom a tento pozmeňujúci návrh; pán Hlina, zbytočne sa usmievate a zbytočne mávate rukou; sa týka vlastne alebo prostredníctvom tejto zmeny chceme odstrániť právnu prekážku na možnosť poskytovania sociálnej služby v zariadeniach sociálnych služby, služieb uvedených vo vybraných zariadeniach sociálnych služieb, ktoré sú vyčlenené v § 34 až 40. Ide o zariadenia sociálnych služieb pre fyzické osoby odkázané na pomoc zo strany inej fyzickej osoby a taktiež aj na, pre fyzické osoby odkázané na pomoc ľuďom, ktorí dosiahli dôchodkový vek. V súvislosti s týmto teda dochádza v čl. V, je otvorený v rámci predloženého návrhu zákona, je otvorený zákon 448/2008 Z. z. o sociálnych službách v znení neskorších predpisov, takže v záujme toho, aby sme pomohli určitej skupine ľudí, aby mohla im byť poskytovaná sociálna služba, uvádzam tento pozmeňujúci návrh jednak môj a jednak pani Jany Vaľovej k vládnemu návrhu zákona o sociálnej práci a o podmienkach výkonu niektorých odborných činností v oblasti sociálnych vecí a rodiny a o zmene a doplnení niektorých zákonov, tlač 975. V čl. V sa pred 1. bod vkladá nový 1. bod, ktorý znie: „1. V § 61 ods. 3 druhá veta a tretia veta znejú: „Sociálnu službu v zariadeniach uvedených v § 34 až 40 nemožno poskytovať fyzickej osobe, ktorej súd uložil ochranné liečenie v zariadení ústavnej zdravotnej starostlivosti, ochrannú výchovu alebo jej nariadil umiestnenie v detenčnom ústave podľa osobitného predpisu, odkaz 28a), a to do skončenia vykonávania týchto ochranných opatrení. Posudková činnosť podľa tohto zákona sa u fyzických osôb podľa druhej vety nevykonáva; to neplatí počas jedného roka pred dovŕšením osemnásteho roku veku mladistvého, ak ochranná výchova trvá do dovŕšenia osemnásteho roku veku mladistvého alebo počas jedného roka pred dovŕšením devätnásteho roku veku po predĺžení ochrannej výchovy, alebo ak bolo začaté konanie o a) zmene spôsobu výkonu ochranného liečenia, b) upustení od výkonu ochranného liečenia, c) prepustení z ochranného liečenia, d) ukončení ochranného liečenia, e) upustení od výkonu ochrannej výchovy, f) podmienečnom umiestnení mimo výchovného zariadenia, g) prepustení z ochrannej výchovy, h) prepustení z detenčného ústavu, ak súd preskúmava dôvodnosť detencie.“." V súvislosti s vložením novelizačného bodu sa vykoná prečíslovanie novelizačných bodov. Navrhovaná úprava nadobúda účinnosť 1. januára 2015. Odôvodnenie: Ja som to už povedala v úvode, ide mi predovšetkým o to, aby, navrhovanou právnou úpravou sa odstraňuje právna prekážka na možnosť poskytovania sociálnej služby v zariadeniach sociálnych služieb uvedených v § 34 až 40 zákona 448/2008 Z. z. o sociálnych službách (v zariadeniach sociálnych služieb pre fyzické osoby odkázané na pomoc inej fyzickej osoby a pre fyzické osoby, ktoré dosiahli dôchodkový vek) aj fyzickej osobe, ktorej súd uložil ochranné liečenie, ochrannú výchovu alebo umiestnenie v detenčnom ústave, ktoré sa majú vykonávať ambulantnou formou, a fyzickej osobe, ktorej súd uložil ochranný dohľad. Spôsob výkonu ochranného opatrenia ambulantnou formou alebo ochranným dohľadom vo svojich dôsledkoch totiž predstavuje záver príslušného súdu o tom, že takáto fyzická osoba nie je pri pobyte na slobode nebezpečná pre svoje okolie a tým nemôže predstavovať ani nebezpečenstvo ohrozenia života alebo zdravia ostatných prijímateľov sociálnej služby, resp. zamestnancov v sociálnych službách ani iných osôb. Zároveň vzhľadom na poznatky aplikačnej praxe sa umožňuje výkon posudkovej činnosti na účely posudzovania odkázanosti na sociálnu službu alebo umiestnenie v detenčnom ústave, ktoré sa majú vykonať ústavnou formou, ak táto posudková činnosť súvisí s ich prepustením z ochranného liečenia, ochrannej výchovy alebo umiestnenia v detenčnom ústave alebo ukončením výkonu týchto ochranných opatrení, alebo zmenou spôsobu výkonu ochranného liečenia rozhodnutím súdu. V praxi vyplývajúcej z rozhodovacej činnosti súdu je totiž prepustenie z ochranného liečenia, ochrannej výchovy alebo umiestnenia v detenčnom ústave alebo ukončenie výkonu týchto ochranných opatrení viazané na zabezpečenie kontinuity poskytovania potrebnej starostlivosti i poskytovaním sociálnej služby v zariadeniach sociálnych služieb. Pre kolíziu s nemožnosťou výkonu posudkovej činnosti podľa doterajšej právnej úpravy u týchto fyzických osôb na účely rozhodovania o ich odkázanosti na sociálnu službu, ktoré je podmienkou poskytovania sociálnej služby, nemohla byť v konečnom dôsledku splnená a preukázaná podmienka, na ktorú bolo viazané ich prepustenie z ochranného liečenia, ochrannej výchovy alebo umiestnenia v detenčnom ústave alebo ukončenie výkonu týchto ochranných opatrení. Ďakujem vám za pozornosť, dámy a páni, a prosím o podporu tohto pozmeňovacieho návrhu.